**А.Молдокулов атындагы Улуттук компьютердик гимназия**

**жөнүндө кыскача маалымат**

Жан дүйнөңдөн жаралып, оюңдун асылын арнаган балага кандай гана жакшы нерселерди арнабайсың. Ал гана эмес,бала окуп,билим алган мектеп да ыйык жай катары бааланып келет. Баланы турмушка такшалдырып, даярдоодо мектептин орду чоң экендигин эч ким тана албайт.

Мектеп жөнүндө айтылган акылман ойлор, далай сонун накыл сөздөр Бишкек шаарындагы 90 жылдык тарыхы бар легендарлуу №5 мектепке арналып айтылгандай. Республика менен өмүрлөш болгон, уясынан илимдүү жаштардын далай муунун тарбиялаган, эл кызматын аткарган жүз миңдеген эр азаматтарды даярдаганы, берген билим – тарбиясы анын улуулугунун далили.

Артка бир кылчайып,тарыхын барактап көрсөк – 1926-жылы Таштак орто мектеби болуп,калаабыздын Москва-Герцен көчөсүнүн кесилишиндеги имаратта эки класстык бөлмөдө уюштурулган. Таштак жети жылдык орто билим берүү мектебиндеги 6 мугалим 67 окуучуну окутушкан.Алгачкы бүтүрүүчүлөрдүн саны 17 болгон. Жалпы республика боюнча балдарды окутуп, тарбиялоо максатында 1936-1937-окуу жылдарында мектеп алдында интернат уюштурулат.

Мектеп – коомдун күзгүсү деп бекеринен айтылбаса керек. Анткени, өлкөбүздө болуп жаткан саясий-экономикалык өзгөрүүлөр мектепке да чоң таасирин тийгизген. Республиканын булуң бурчтарынан билим алууга ынтызар болуп келген жаштардан он миңге чукул окуучу №5 мектепти бүтүрүп, алардын көбү мамлекеттик жооптуу кызматтарда иштеп келе жатышат. Бүгүнкү күнү мектеп өзүнүн бүтүрүүчүлөрү менен сыймыктанат. Алсак Абдылда Каниметов, Апас Жумагулов, Ишенбай Абдразаков, Медеткан Шеримкулов, Аскар Какеев, Абдыбек Суталинов, Кубнычбек Сыйданов, Райкан Алканов, Марат Султанов, Таирбек Сарпашев, Темир Сариев, Рахатбек Исраилов,Сапарбек Балкибеков, Абыкеев Алмаз, Айгүл Рыскулова, Советбек Токтомушев, Шамбетова Суусар сыяктуу эл багар уул-кыздар,

Даркүл Күйүкова, Байдылда Сарногоев, Салижан Жигитов,Төлөмүш Океев, Сүймөнкул Чокморов,Турар Кожомбердиев,Эрнист Турсунов,Өскөн Даникеев,Жамал Сейдакматова,Алмазбек Зарлыкбеков,Жалил Садыков сыяктуу орошон таланттар бүтүп чыгышкан. Кыргыз Республикасынын жалпы интеллигенциясынын кыйласы да биздин сүйүктүү бүтүрүүчүлөрүбүз десек жаңылышпайбыз.

№5 мектептин педагогикалык коллективи окуу-тарбия иштериндеги жетишкен ийгиликтери үчүн бир топ сыйлыктарга ээ болгон. Алсак: 1972-жылы ВЦСПСтин юбилейлик “Ардак төш белгиси” менен;

 1976-жылы Кыргыз ССРинин Жогорку Кеңешинин президиумунун Ардак грамотасы;

 1985-жылы Кыргыз БКнин “Кызыл туусу” менен сыйланган;

 1990-жылга чейин республикадагы бирден бир жалгыз экспериманталдык мектеп болуп келген.

Фрунзе шаардык кеңешинин аткаруу комитетинин 1990-жылы 16-августтагы чечими менен №5 мектеп-гимназиясы болуп уюшулган.

1997-жылы 6-майда Кыргыз Республикасынын Президентинин Указы менен “Улуттук компьютердик гимназия” болуп уюшулган.

Улуттук компьютердик гимназияга (УКГ) 2010-жылдын 5-октябрындагы Кыргыз Республикасынын Президентинин жарлыгы менен профессор Айдаркан Молдокуловдун ысымы ыйгарылган.

Улуттук окуу-тарбия комплекс-гимназиясынын долбоордук кубаттуулугу окуу корпусу -1226 окуучуга, интернат-200 окуучулук орунга ылайыкташтырылган.

Азыркы мезгилде УКГда 91-класс-комплект, анда 3113 окуучу окуйт. Интернатта-180 окуучу билим, тарбия алууда.

Улуттук окуу-тарбия комплекс-гимназиясынын Өнүктүрүү концепциясын иштеп чыгууда системалык өзгөртүү стратегиясы тандалып алынды. Бул стратегия мектепти билим берүү мекемеси катары толук реконструкциялоону көздөйт да иш-аракеттин бардык компоненттерин (максаттарын, мазмунун, уюштурууну, технология ж.б.), бардык структураларды, алардын бөлүктөрүн, байланыштарын, звенолорун камтыйт. Бул стратегия адатта УКГны жаңы мазмундагы, сапаттуу билим берүү мекемесине айландырууда ишке ашырылат.

Программанын актуалдуулугу анын мектептин келечеги үчүн маанилүү болгон, азыркы учурдагы мектептин проблемаларын жоюу аркылуу максималдуу пайдалуу натыйжаны алууну көздөгөндүгүндө.

***Ал төмөнкүлөр:***

1. Улуттук компьютердик гимназиянын класстарынын багыттарына жараша окуу планын, атайын окуу модифицирленген окуу программаларын түзүү жана предметтер боюнча окуу методикалык куралдарын иштеп чыгуу менен автордук окутуу программаларын иштеп чыгууга жетишүү;
2. 2040 жылга чейинки өлкөбүздүн өнүгүү стратегиясына туура келген «Жаңы доорго кырк кадам» программасынын багыттарынын негизинде төмөндөгүдөй окуу методикалык иштерди жүргүзүү:

- окуу процессинде предметтер боюнча динамикалык текшерүү тесттери жайгашкан электрондук окуу китептерин түзүү жана колдонуу методикасын иштеп чыгуу;

- электрондук окуу китептерин, компьютердик тесттерди түзүүчү информациялык системаны мугалимдерге окутуп үйрөтүү боюнча жумуштарын уюштуруу;

- «электрондук мектеп» информациялык системаны ишке киргизүүгө керек болгон жумуштарды баштоо, бул системаны УКГнын базасында апробациялоо жана толук түрдө мектептин окуу процессин башкарууга киргизүү боюнча жумуштарды аткаруу;

- педагогикалык коллективди «электрондук мектеп» информациялык системасы менен иштөөнү үйрөтүү жумуштарын уюштуруу;

1. Окуу процессин жаңы заманбап технологиялардын жардамы менен жүргүзүү, мультимедиялык программаларды колдонуу, дистанттык окутууну пайдалануу;
2. Мектеп-ЖОЖ байланышын чыңдоо, табигый-техникалык жана гумманитардык багыттагы жогорку окуу жайлардын окутуучулары менен тыгыз байланышта иштөө;
3. Зээндүү окуучуларды тандоо жана аларды кабыл алуу шарттарын компьютердик тестирлөөнүн негизинде иштеп чыгуу;
4. УКГнын материалдык-техникалык базасын чыңдоо, зээндүү балдардын өз алынча компьютердик технологияны пайдаланууаркылуу окуусуна толук шарттарды түзүү;
5. Мугалимдерди конкурсттук негизде кабыл алуу;
6. Профилдик класстарга кошумча билим берүү.

Сайт УКГ: [www.ncg.kg](http://www.ncg.kg)